陳仲仁止止堂
作者：朱松
朝代：宋

paragraphs: 以我有限景，逐彼無涯知。
失足踐畏途，投身試危機。
舟車日奔覆，定無丘與夷。
萬古踐此轍，嗟我與誰歸。
仲仁古靜者，懷璧照褐衣。
名途嘗一戲，回首羞前非。
心如得坎水，不受狂風吹。
功名憂不免，當復定所之。
請觀本無作，今復止者誰。
築堂市門側，著書園不窺。
蓬藋深一丈，圖書周四圍。
時有好事人，載酒問所疑。
攫金奮敏手，倚市誇妍姿。
回光時自照，何者非吾師。